****

**Ամփոփ հաշվետվություն**

**«Տեսալուսանկարահանող էլեկտրոնային համակարգերի կառավարման կենտրոն» ՊՈԱԿ-ի 2022-2023թթ․ դրամաշնորհային պայմանագրերով կատարված միջոցառումների վերաբերյալ**

**Նախաբան**

«Տեսալուսանկարահանող էլեկտրոնային համակարգերի կառավարման կենտրոն» ՊՈԱԿ-ը (այսուհետ՝ Կազմակերպություն) հիմնադրվել է ՀՀ կառավարության 2022թ․ հուլիսի 14-ի թիվ 1091-Ն որոշմամբ։ Վերջինիս գործունեության առարկա է սահմանվել *տեխնիկական միջոցների (տեսախցիկներ, ֆոտոխցիկներ, արագաչափ սարքեր և այլն) տեղադրելու աշխատանքներ իրականացնելը, շահագործելը, սպասարկելը (այդ թվում՝ վերանորոգելը), դրանց օգտագործմամբ հանցագործություններ և վարչական իրավախախտումներ ամրագրելը, ճանապարհային երթևեկության անվտանգության ապահովման բնագավառի վարչական իրավախախտումների գործերով վարույթի նախապատրաստական աշխատանքներ իրականացնելը, իսկ այլ դեպքերում՝ լիազոր մարմնի պահանջով տեսալուսանկարահանող համակարգերով հավաքված տեղեկություններ օրենքով սահմանված կարգով տվյալ մարմնին տրամադրելը։*

2022թ․ հոկտեմբերի 20-ից մասնավոր ընկերության և Հայաստանի Հանրապետության միջև կնքված հավատարմագրային կառավարման պայմանագրի լուծմանը հաջորդել է Կազմակերպությանը պետական գույքի օգտագործման հանձնումը, Կազմակերպության կանոնադրական նպատակների իրականացումը:

Կազմակերպության գործունեության առաջնահերթություն են հանդիսացել՝

**1․ պետական գույքի ընդունումը և ենթակառուցվածքի շահագործման անընդհատության ապահովումը,**

**2․ ճանապարհային երթևեկության անվտանգության ապահովման նպատակով համակարգի բաղադրիչների անխափան աշխատանքի ապահովումը` հնարավորինս արդյունավետ ծախսելով պետական միջոցները,**

**3․ կանոնադրական նպատակների իրականացման համար առկա ենթակառուցվածքի վիճակի գնահատումը և նոր ենթակառուցվածքների վերաբերյալ լիազոր մարմնին առաջարկությունների ներկայացումը։**

Նշված նպատակների իրականացումը պետք է հանգեցներ լիազոր մարմնի և Կազմակերպության միջև կնքված 2022 և 2023 թվականների դրամաշնորհի հատկացման պայմանագրերով սահմանված վերջնարդյունքների կատարմանը։

**Կազմակերպության եկամուտները**

2022թ․ դրամաշնորհային պայմանագրի ֆինանսավորումը կազմել է 866,000․6 հազ․ դրամ, իսկ դրամարկղային ծախսը 678,781․8 հազ․ դրամ, իսկ 2023թ․ ցուցանիշները (դրամաշնորհային պայմանագրի) կազմել են համապատասխանաբար 3,209,400․0 հազ․ դրամ և 2,679,400․0 հազ․ դրամ։

2022թ․ դրամաշնորհային պայմանագրով հատկացված միջոցների 187,218․8 հազ․ դրամի չծախսելու պատճառն է հանդիսացել այն, որ ՀՀ կառավարության 2022թ․ դեկտեմբերի 15-ի թիվ 1953-Ն որոշմամբ սահմանված 307,000․0 հազ․ դրամը Կազմակերպությանը փոխանցվել է դեկտեմբերի 26-ին և նշված միջոցներով նախատեսված վարչական սարքավորումների համար անհրաժեշտ գնման գործընթաց հնարավոր չի եղել կազմակերպել։ Վերոգրյալով պայմանավորված լիազոր մարմնի և Կազմակերպության միջև կնքված 2022թ․ դրամաշնորհի հատկացման պայմանագրի վերջնաժամկետը համաձայնագրերով փոփոխվել է՝ սահմանվելով 2023թ․ դեկտեմբերի 20-ը։

***Տնտեսավել է 530 մլն դրամ և կատարվել 238 մլն դրամի կապիտալ ծախս***

2023թ․ դրամաշնորհային պայմանագրով հատկացված միջոցներից 530,000․0 հազ․ դրամը տնտեսվել է Կազմակերպության արդյունավետ գործունեության արդյունքում։ Տնտեսված միջոցները վերադարձվել են ՀՀ պետական բյուջե։ Հարկ է նշել, որ 2023թ․ պետական բյուջեի նախագծի կազմման փուլում և բյուջետային գործընթացի մեկնարկին ՀՀ պետական բյուջեի համապատասխան միջոցառմամբ 3,210,000․0 հազ․ դրամի նախատեսումը պայմանավորված է եղել նախկին տարիների վիճակագրության հիման վրա։

**Կազմակերպության ծախսերը**

2022-2023թթ․ դրամարկղային ծախսը կազմել է 3,545,400․6 հազ․ դրամ, որից 866,000․6 հազ․ դրամը 2022թ․-ի, իսկ 2,679,400․0 հազ․ դրամը 2023թ․ ֆինանսավորումից**։ 2022թ․-ի ֆինանսավորմից 2023թ․ տեղափոխված 187,218․8 հազ․ դրամը ծախսվել է միայն վարչական սարքավորումների գնման համար։** Մասնավորապես, ձեռք են բերվել ժամանակակից սերվերներ և հզորացվել է տվյալների պահոցը։ Նշվածի արդյունքում ծրագրային ապահովումը աշխատում է էականորեն ավելի արագ, նվազել է տեղեկատվության կորստի ռիսկը, հնարավոր է դարձել պահպանել առավել շատ էլեկտրոնային տեղեկատվություն։ Հարկ է նշել, որ նախկինում, երբ պետական գույքն օգտագործվում էր հավատարմագրային կառավարչի կողմից, կապիտալ ծախսերի տարեկան գումարը կազմել է 3-ից 5 մլն․ դրամ, ինչի արդյունքում ենթակառուցվածքը բարոյապես մաշվել է առանց արդիականացումների։ **Վերոգրյալը հանդիսանում է պետական գույքի պետության կողմից կառավարման ամենաէական առավելությունը հավատարմագրային կառավարման համեմատությամբ, ինչի մասին առավել մանրամասն նկարագրվում է հաջորդ բաժնում։** Կազմակերպության երկու տարիների ծախսերի հիմնական ուղղություններն են հանդիսացել՝

1․ աշխատավարձ և դրան հավասարեցված վճարումներ` 1,935,370․3 հազ․ դրամ,

2․ այլ ընթացիկ ծախսեր՝ 1,371,985․0 հազ․ դրամ,

3․ կապիտալ ծախսեր՝ 238,045․3 հազ․ դրամ։

2019-2021թթ․ հավատարմագրային կառավարման միջոցով պետական գույքի օգտագործման համար պետական բյուջեից ծախսվել է միջինում 3,369,982․7 հազ․ դրամ, իսկ 2023թ․ Կազմակերպության կողմից 2,679,400․0 հազ․ դրամ կամ 20%-ով պակաս։

**Կազմակերպության գործունեության արդյունքները**

Պետական գույքի օգտագործումը հավատարմագրային կառավարչից Կազմակերպության փոխանցման գործընթացի կարևորագույն մարտահրավեր է հանդիսացել համակարգի անխափան աշխատանքը։ Նշվածը կարևորվում է ինչպես երթևեկության անվտանգության ապահովման, այնպես էլ պետական բյուջեի եկամուտների ապահովման տեսանկյունից։ Նշված մարտահրավերին ընդառաջ ՀՀ կառավարության 2022թ․ հոկտեմբերի 13-ի թիվ 1598-Ն որոշմամբ Կազմակերպությանը թույլատրվել է իրականացնել հրատապ մեկ անձ գործընթացով գնումներ, նախքան մրցակցային ընթացակարգով կիրառումը։ Նշված հիմքով կազմակերպվել են թվով 23 գնման գործընթացներ։ Մասնավորապես, կնքվել են կապի, տեխնիկական և ծրագրային սպասարկման ծառայությունների, կահույքի, համակարգչային տեխնիկայի, կապի սարքավորումների և այլ անհրաժեշտ գնման առարկաների գնման պայմանագրեր։ Կարևորվել է նաև աշխատակիցների և պետական գույքի անվտանգ պահպանման խնդիրները։ Նշված նպատակով տեղադրվել է տեսահսկման ժամանակակից համակարգ, ձեռք է բերվել մասնավոր պահնորդական ծառայություն, ՀՀ արտակարգ իրավիճակների նախարարության մասնագետների աջակցությամբ կազմակերպվել է ՀՀ օրենսդրությամբ սահմանված հակահրդեհային անվտանգության կանոնների ապահովման կարիքների գնահատում և համապատասխան գնումներ։ Կարևորվել է աշխատակիցների հանգստի պատշաճ կազմակերպումը՝ կահավորվել է խոհանոցային և բացօթյա միջավայրը։ Քանաքեռցու 74 հասցեի մասնաշենքը ապահովվել է էլեկտրաէներգիայի պահեստային աղբյուրով՝ գեներատորով։

***Համակարգը շարունակել է անխափան գործել նույնիսկ օգտագործողի փոփոխության ընթացքում․***

2023թ․ ընթացքում կազմակերպվել են մրցակցային գնման ընթացակարգեր և ներկայումս Կազմակերպությանը ծառայություններ մատուցում և ապրանքներ են մատակարարվում մրցակցային գնման ընթացակարգերում ընտրված մասնակիցների կողմից։ Հատկանշական է շեշտել կապի ծառայությունների, տեխնիկական և ծրագրային սպասարկումների տեխնիկական բնութագրերի մշակման բարդ աշխատանքների մասին։ Մասնավորապես, նախկինում կնքված պայմանագրերով կատարողի պարտականությունների հստակ ձևակերպումներ և կողմերի միջև պարտականությունների պատշաճ բաշխում չի եղել։ Գնման առարկայի բնութագրերը ամբողջությամբ և հստակ չեն ներկայացրել կարիքը, ինչի արդյունքում չի բացառվել այլընտրանքային մեկնաբանությունը։ Աշխատանքային համապատասխան խմբերի քննարկման արդյունքում կազմվել են անյպիսի բնութագրեր, որոնք համապատասխանում են «Գնումների մասին» ՀՀ օրենքի 13-րդ հոդվածով սահմանված պահանջներին։ Սույն գործընթացում իր աջակցությունը ցուցաբերեց լիազոր մարմնի տեղեկատվական տեխնոլոգիաների և կապի վարչությունը։

***Հաստատվել են Կազմակերպության թվով 8 ներքին իրավական ակտեր․***

Կազմակերպության գործունեության պատշաճ կազմակերպման և ինստիտուցիոնալ կայացման նպատակով մշակվել և հաստատվել են հետևյալ լոկալ իրավական ակտերը՝

1. Ներքին կարգապահական կանոնները,
2. Գործավարության կարգը,
3. Կառուցվածքային ստորաբաժանումների կանոնադրությունները,
4. Աշխատողների աշխատանքի նկարագրերը,
5. Օպերատորի ընդունելության քննությունների կազմակերպման և անցկացման կարգը,
6. Լրացուցիչ աշխատավարձի և դրամական օգնության հաշվարկման կարգը,
7. Արխիվ ստեղծելու և ընթացիկ պահպանման փաստաթղթերը պահատվության հանձնելու վերաբերյալ կարգը,
8. Վարչական իրավախախտումների ամրագրման և մշակման կարգը։

Նշված իրավական ակտերը հրապարակային են և հասանելի Կազմակերպության պաշտոնական կայքում՝ [www.mcpv.am](http://www.mcpv.am): Առանձնահատուկ անհրաժեշտ է հիշատակել Լրացուցիչ աշխատավարձի և դրամական օգնության հաշվարկման կարգի ձևավորման գործընթացը, ինչը երկու պիլոտային ծրագրերի վերջնական ամփոփումն էր։ Նշվածի արդյունքում հիմնական մասնագիտական աշխատանք կատարող կառուցվածքային ստորաբաժանումների աշխատակիցների կատարած աշխատանքը սահմանված չափորոշիչներով գնահատվում է ինչպես քանակական, այնպես էլ որակական և վերջիններս ստանում են համարժեք աշխատավարձ։ Հետևանքը եղել է այն, որ թե՛ որակապես, թե՛ քանակապես բարելավվել են ցուցանիշները և պահպանվել է աշխատանքի վարձատրության արդարացիության սկզբունքը։

Ենթակառուցվածքների անխափան աշխատանքի ապահովման և մարդկային ռեսուրսների պարտականությունների պատշաճ կատարման արդյունքում ամրագրվել են ավելի շատ վարչական իրավախախտումներ, քան նախորդ տարիներին։ Մասնավորապես 2023թ․ արձանագրվել և կազմվել են ճանապարհային երթևեկության անվտանգության բնագավառի 13,805,293․0 հազ․ դրամի 1951430 որոշումներ, ինչը 2022թ․ ցուցանիշներին գերազանցում է համապատասխանաբար 1,726,010.0 հազ․ դրամով և 230268 որոշումով։ **Հարկ է նշել, որ առավել մեծ քանակությամբ վարչական իրավախախտումների նախագծերի կազմումը համակարգի անխափան աշխատանքի և աշխատակիցների պարտականությունների պատշաճ կատարման հետևանք է և ոչ թե նպատակ։**

***Կազմվել են նախորդ տարվա համեմատ 1,7 մլրդ դրամով ավելի արձանագրությունների նախագծեր․***

Կազմակերպությունում ներ են դրվել փաստաթղթաշրջանառության, նյութական պաշարների և հիմնական միջոցների շարժի, իրավական ակտերի, կադրերի կառավարման էլեկտրոնային համակարգեր, որոնք ավտոմատացնում են գործընթացները և նվազեցնում մարդկային սխալի ռիսկի գործոնը։

Նախքան Կազմակերպության հիմնադրումը, հավատարմագրային կառավարչի ֆինանսավորումն իրականացվել է կատարված ծախսերի ծախսածածկման սկզբունքով։ Վերոգրյալի արդյունքում կառավարիչը շահագրգռվածություն չի ունեցել ծախսերի տնտեսման և պետական միջոցների արդյունավետ օգտագործման տեսանկյունից։ Ի տարբերություն հավատարմագրային կառավարչի՝ Կազմակերպության համար պետական միջոցների արդյունավետ ծախսումը հանդիսանում է առաջնահերթություն։ Առկա տեսախցիկները, արագաչափ սարքերը, ծրագրերը, սերվերները և գործունեության համար անհրաժեշտ այլ համակարգերը բարոյապես մաշվել են և չեն համապատասխանում ներկայիս համաշխարհային չափանիշներին։ Ենթակառուցվածքը հիմնականում բաղկացած է 10 և ավելի տարի առաջ տեղադրված և շահագործված սարքավորումներից։ Տեսախցիկների և արհեստական բանականության ոլորտներում վերջին տասնամյակում տեղի են ունեցել շեշտակի զարգացումներ և առկա ենթակառուցվածքը էականորեն զիջում է նոր տեխնոլոգիաներին։ Վերոգրյալի արդյունքում վարչական իրավախախտումների գործընթացը ծախսատար և անարդյունավետ է ոչ ավտոմատացված գործընթացների և լավորակ տեսանյութերի բացակայության պատճառով։ Կազմակերպության «աշխատավարձ» տնտեսագիտական ծախսային հոդվածի շուրջ 75%-ը հաշվարկվում են այնպիսի գործընթացների կազմակերպման նպատակով, որոնք ներկայումս իրականացվում են առանց մարդկային ռեսուրսների։ Բացի այդ, ավտոմատացված համակարգերը նվազեցնում են սխալները և խախտումները չնկատելու գործոնը՝ այն հասցնելով գրեթե զրոյական մակարդակի։ Կազմակերպության կարևորագույն մարտահրավերներից է հանդիսանում նոր ենթակառուցվածքի ստեղծումը։ Նշված նպատակով, Կազմակերպության և լիազոր մարմնի տեղեկատվական տեխնոլոգիաների և կապի վարչության կողմից իրականացվել և իրականացվում են բազմաթիվ ուսումնասիրություններ։ Մասնավորապես՝

***Լիազոր մարմնին է ներկայացվել ենթակառուցվածքների արդիականացման վերաբերյալ առաջարկություններ․***

1․ Տեղի են ունեցել հանդիպումներ ոլորտի առաջատար ընկերությունների պատասխանատու անձանց հետ, որոնք ներկայացրել են իրենց համակարգերի առավելությունները և հնարավորությունները,

2․ Կազմակերպության տնօրենը, Երևանի քաղաքապետարանի գործընկերների հետ այցելել է Չինաստանի Ցինդաո քաղաք և ծանոթացել ներդրված և շահագործվող համակարգերին,

3․ Լիազոր մարմնի տեղեկատվական տեխնոլոգիաների և կապի վարչության պետը, Կազմակերպության տնօրենը և վերջինիս խորհրդականը ՀՀ ներքին գործերի նախարարի համապատասխան հրամանով այցելել են Սինգապուր և ծանոթացել տեղի համակարգերին։

Կազմակերպության գործունեության առարկա է հանդիսանում նաև հանցագործությունների և այլ վարչական իրավախախտումների ամրագրումը, սակայն, հաշվի առնելով տեխնիկական միջոցների որակական, քանակական վիճակը, ինչպես նաև դրանց տեղակայման վայրերը, ներկայումս հնարավոր չէ և չի իրականացվում նշված գործառույթը։ Ուստի առկա ենթակառուցվածքների արդիականացման արդյունքում կապահովվի նաև տվյալ գործառույթի իրականացումը։

**Ենթակառուցվածքների արդիականացման ուղղությամբ կատարված ուսումնասիրություններն ամփոփվել են, և որպես առաջարկություններ ներկայացվել լիազոր մարմնին։**

Կազմակերպության տնօրեն՝ Ա․ Ավետիսյան

